ฮั่งเส็งปิดเช้าร่วง 505.20 จุด เหตุวิตก PMI จีน, สถานการณ์ตอ.กลาง
ฮั่งเส็งปิดเช้าร่วง 505.20 จุด เหตุวิตก PMI จีน, สถานการณ์ตอ.กลาง
4 ม.ค. 2559

ดัชนีฮั่งเส็งตลาดหุ้นฮ่องกงปิดเช้าร่วงลง โดยดัชนีฮั่งเส็งรูดลง 505.20 จุด หรือ 2.31% ปิดภาคเช้าที่ 21,409.20 จุด จากความวิตกเกี่ยวกับภาคการผลิตจีนที่หดตัวลงรุนแรงขึ้นในเดือนธ.ค.
ตลาดปิดเช้าร่วงหนัก หลังดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค.ลดลงสู่ระดับ 48.2 จาก 48.6 ในเดือนพ.ย.
ตัวเลขที่ต่ำกว่า 50 แสดงให้เห็นถึงภาวะหดตัว และหากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
ขณะเดียวกัน ตลาดยังมีความกังวลเกี่ยวกับสถานการณ์ความตึงเครียดระหว่างซาอุดิอาระเบียและอิหร่าน หลังซาอุดิอาระเบียประกาศตัดความสัมพันธ์ทางการทูตกับอิหร่าน เนื่องจากกลุ่มผู้ประท้วงชาวอิหร่านได้ก่อเหตุโจมตีหน่วยงานด้านการทูตของซาอุดิอาระเบียในอิหร่าน ภายหลังจากซาอุดิอาระเบียได้ประหารชีวิตนักโทษคดีก่อการร้าย 47 ราย รวมถึง นิมร์ อัลนิมร์ นักการศาสนาชื่อดังชาวชีอะห์ ซึ่งเป็นผู้อยู่เบื้องหลังเหตุการณ์ประท้วงต่อต้านรัฐบาลเมื่อปี 2554